खनिज रायल्टी राशि नियमित काटकर प्रति माह जमा कराने के निर्देश
दतिया | जिले में चल रहे निर्माण कार्यों में प्रयोग किए जा रहे खनिज की रॉयल्टी राशि काटकर खनिज विभाग को न देने के मामले में कलेक्टर मदन कुमार ने 11 विभाग प्रमुखों को पत्र लिखा है। साथ ही उन्हें खनिज की रायल्टी राशि नियमित काटकर प्रति माह जमा कराने के निर्देश दिए हैं। जिला खनिज अधिकारी वीके सांखला ने बताया कि शासकीय निर्माण कार्यों के देयकों से काटी गई समस्त राशि चालान के माध्यम से खनिज विभाग में जमा कराई जाती है, लेकिन जिले में विभागीय अधिकारी इस राशि को नियमित जमा नहीं करा रहे हैं। जिले में 39 करोड़ वसूल किए जाने हैं, जबकि अब तक आठ करोड़ की वसूली हो पाई है। शासकीय निर्माण कार्यों में प्रयोग किए गए खनिज की खनिजवार, मात्रावार रॉयल्टी काटकर खनिज विभाग में जमा कराने के लिए कहा है। इस पर कलेक्टर श्री कुमार ने संभागीय अभियंता ब्रिज कॉर्पोरेशन भोपाल, संभागीय अभियंता सड़क विकास निगम, महाप्रबंधक प्रधानमंत्री सड़क, कार्यपालन यंत्री लोक स्वास्थ्य यांत्रिकी, जल संसाधन, राज्य कृषि विपणन बोर्ड, कार्यपालन यंत्री पीआईयू लोकनिर्माण विभाग, मुख्य नगर पालिका अधिकारी, कार्यपालन यंत्री लोक निर्माण विभाग संभाग दतिया, कार्यपालन यंत्री ग्रामीण यांत्रिकी सेवा को पत्र लिखा है।
hin_Deva hin_Deva